b"\n_START_ARTICLE_\nAleksander Me\xc5\xbeek\n_START_SECTION_\n\xc5\xbdivljenje in delo\n_START_PARAGRAPH_\nDoma v \xc5\xbdirovnici na Gorenjskem. Sprva se je v glasbeni \xc5\xa1oli u\xc4\x8dil igranja violine, po ogledu filma The Young Ones, v katerem so vodilno vlogo igrali Cliff Richard in njegova skupina The Shadows, pa ga je dokon\xc4\x8dno o\xc4\x8daral rokenrol in takoj je violino zamenjal za kitaro. \xc5\xbde kot najstnik je takrat napisal svojo prvo, \xc5\xa1e danes zelo poslu\xc5\xa1ano pesem Krila._NEWLINE_Njegova kariera se je za\xc4\x8dela leta 1965 z nastopom v radijski oddaji Poka\xc5\xbei, kaj zna\xc5\xa1. Leta 1968 je v Zagrebu sre\xc4\x8dal svojega idola Cliffa Richarda in pevko njegove spremljevalne skupine The Settlers Cindy Kent, ki ga je povabila v Zdru\xc5\xbeeno kraljestvo. Po kon\xc4\x8dani srednji \xc5\xa1oli, ki jo je obiskoval na Jesenicah, in odslu\xc5\xbeenem voja\xc5\xa1kem roku je po kratki zaposlitvi v Ljubljani leta 1972 od\xc5\xa1el v London, in sicer na ponudbo angle\xc5\xa1ke zalo\xc5\xbebe Word, da za britansko in ameri\xc5\xa1ko tr\xc5\xbei\xc5\xa1\xc4\x8de posname avtorski album, ki ga je predstavil tamkaj\xc5\xa1nji publiki (Days Go By, 1974). Po uspehu njegove prve slovenske male plo\xc5\xa1\xc4\x8de Siva pot leta 1975 je njegova glasbena kariera tekla vzporedno doma in v tujini. Njegov opus zajema ve\xc4\x8d kot 20 samostojnih izdaj v Sloveniji, Zdru\xc5\xbeenem kraljestvu, ZDA in drugod po Evropi._NEWLINE_K sodelovanju je uspel pritegniti mnoge pomembne glasbene goste evropskega in svetovnega slovesa. Cliff Richard, Rick Wakeman, Luther Vandross, Londonski simfoni\xc4\x8dni orkester, The Hawkins Family, Pino Paladino, Robbie McIntosh, mednarodno priznani aran\xc5\xbeer in dirigent Paul Buckmaster, Judie Tzuke, Dave Goodes \xe2\x80\x93 to je samo nekaj glasbenikov, ki so se povabilom k sodelovanju odzvali predvsem zaradi kvalitete Me\xc5\xbekovih skladb, tem pa se pridru\xc5\xbeujejo tudi slovenski glasbeni gostje: Consortium musicum, Komorni zbor RTV Slovenija, Slovenski oktet, Mladinski pevski zbor RTV Slovenija, vokalno-instrumentalna zasedba Hi\xc5\xa1a, godalni kvartet Ethnodelia, Rok 'n' Band idr. Vsekakor je treba izpostaviti sodelovanje londonskih simfonikov, ki so k projektu Podarjeno srcu pristopili izklju\xc4\x8dno zaradi kakovosti Me\xc5\xbekovih pesmi, kar je treba razumeti kot posebno \xc4\x8dast in priznanje. Tuje goste je pripeljal v Slovenijo in jim tako predstavil njim \xc5\xa1e nepoznani del Evrope. V izbor pesmi za albume, ki jih izdaja za tuje tr\xc5\xbei\xc5\xa1\xc4\x8de, vedno uvrsti vsaj kak\xc5\xa1no pesem tudi v sloven\xc5\xa1\xc4\x8dini in tako predstavlja Slovenijo svetu. Kot edini slovenski izvajalec je leta 1995 ob 50-letnici zmage nad fa\xc5\xa1izmom imel enourni samostojni nastop v londonskem Hyde Parku, kjer je prav tako pel tudi v sloven\xc5\xa1\xc4\x8dini. Na ta na\xc4\x8din si \xc5\xbee desetletja prizadeva za prepoznavnost Slovenije v evropskem prostoru._NEWLINE_Z njim so sodelovali nekateri uveljavljeni slovenski igralci (Milena Zupan\xc4\x8di\xc4\x8d, Sabina Kogov\xc5\xa1ek, Pavle Ravnohrib, Andrej Nahtigal), in sicer z interpretacijami besedil na albumu \xc5\xbderon\xc5\xa1ka koreta. Na pobudo Mira Cerarja iz Olimpijskega komiteja Slovenije sta z Adijem Smolarjem napisala himno za slovensko zvezo Fair Play. 15. julija 2003 je uradno postala evropska himna tega gibanja. Me\xc5\xbeek jo je v odli\xc4\x8dno dodelani ina\xc4\x8dici posnel v Londonu in izdal na albumu Tracks. Gre za gibanje, ki \xc5\xbeeli po vsej Evropi raz\xc5\xa1iriti uradno zaprisego \xc5\xa1portnikov pred vsako \xc5\xa1portno prireditvijo._NEWLINE_Kot plodovit avtor ne pi\xc5\xa1e samo zase. Njegove pesmi sta posnela celo svetovni legendi popularne glasbe Cliff Richard (npr. Now You See Me Now You Don't, Front Page, First Date) in Jerry Lee Lewis (55-Chevy). Glede tega je Me\xc5\xbeek gotovo edinstven primer med slovenskimi ustvarjalci popularne glasbe._NEWLINE_Novembra 2008 je Aleksander Me\xc5\xbeek praznoval \xc5\xa1estdeset let in dvain\xc5\xa1tirideseto leto svoje glasbene kariere. Za to prilo\xc5\xbenost je posnel dokumentarno-glasbeno televizijsko oddajo Izza zavese. Gre za zaokro\xc5\xbeen portret njegovega glasbenega dela v Sloveniji in tujini. Film je oblikoval mlad in uspe\xc5\xa1en filmski re\xc5\xbeiser Miha Knific. Zasnovan je kot pogovor med Aleksandrom Me\xc5\xbekom in sirom Cliffom Richardom, v katerem Cliff Richard spregovori o zgodbi slovenskega ustvarjalca in izvajalca. Oddaja je sestavljena iz dokumentarnega gradiva, arhivskih posnetkov, pogovorov in komentarjev. Dostop do arhivskega materiala za oddajo so med drugimi omogo\xc4\x8dili RTV Slovenija, BBC, KANAL+, ZDF, Euromedia Productions, HRT in London Wikend Television._NEWLINE_Ob DVD-ju je iz\xc5\xa1la tudi knji\xc5\xbeica, ki vsebuje zapis celotnega enoinpolurnega pogovora s Cliffom Richardom v angle\xc5\xa1kem in slovenskem jeziku (In conversation\xc2\xa0: Aleksander Me\xc5\xbeek, sir Cliff Richard in conversation / Aleksander Me\xc5\xbeek, sir Cliff Richard v pogovoru)._NEWLINE_Kmalu za tem je iz\xc5\xa1la \xc5\xa1e DVD-izdaja akusti\xc4\x8dnega koncerta \xc4\x8crno-bele slike in vse barve vmes. Posnetek zajema 16 pesmi, poleg teh pa so na DVD-ju prilo\xc5\xbeeni \xc5\xa1e \xc5\xa1tirje videospoti. Akusti\xc4\x8dni koncert je bil organiziran pod okriljem Ob\xc4\x8dine \xc5\xa0kofja Loka ob Tednu Evrope (10. maja 2008) na Lo\xc5\xa1kem gradu. V prekrasnem ambientu grajske kapele, ki je tudi sicer reprezentativen srednjeve\xc5\xa1ki kulturnozgodovinski spomenik, je Me\xc5\xbeek pripravil odli\xc4\x8den izbor iz svojega bogatega ustvarjalnega opusa od za\xc4\x8detka svoje kariere do danes.\n_START_SECTION_\nPodarjeno srcu\n_START_PARAGRAPH_\nJeseni 2010 je Aleksander Me\xc5\xbeek za\xc4\x8del uresni\xc4\x8devati svoj \xc5\xa1iroko zastavljeni projekt Podarjeno srcu. Njegov kon\xc4\x8dni cilj je, da ob praznovanju 20. obletnice samostojnosti in neodvisnosti Slovenije dr\xc5\xbeavljanom podari 55 000 izvodov jubilejne dvojezi\xc4\x8dne izdaje svoje glasbene zgo\xc5\xa1\xc4\x8denke Podarjeno srcu in bogato ilustrirano knji\xc5\xbeico notnih zapisov z besedili pesmi._NEWLINE_Ideja za to izdajo izhaja iz ve\xc4\x8d pobud. Na albumu je osem pesmi, ki so posve\xc4\x8dene domovini, materi, prijatelju, pesniku, muzikantu, Ljubljani, morju in otroku. Izvaja jih ekipa vrhunskih svetovno priznanih glasbenikov (med njimi Londonski simfoni\xc4\x8dni orkester), nastajale in iz\xc5\xa1le pa so v \xc4\x8dasu, ko se je rojevala slovenska dr\xc5\xbeava. Izrazito domoljubna naslovna pesem Podarjeno srcu, ki jo mnogi imenujejo kar Slovenija, je bila vklju\xc4\x8dena v slovesen protokol razglasitve samostojnosti slovenske dr\xc5\xbeave junija 1991 na Trgu republike v Ljubljani._NEWLINE_Me\xc5\xbeek je za ponovno, sedaj digitalno izdajo k sodelovanju povabil ve\xc4\x8d kot 350 osnovno\xc5\xa1olcev in srednje\xc5\xa1olcev iz vse Slovenije, in sicer tiste, ki so bili rojeni v \xc5\xbee samostojni Sloveniji. S pomo\xc4\x8djo Ministrstva za \xc5\xa1olstvo in \xc5\xa1port, Pionirskega doma v Ljubljani in mentorjev pedagogov je izvedel zelo uspe\xc5\xa1ne likovne delavnice po slovenskih \xc5\xa1olah._NEWLINE_Akad. slikar Andrej Jemec je pripravil izbor ilustracij, ki so bile uporabljene za bogato opremljen ovitek/knji\xc5\xbeico nove izdaje Podarjeno srcu (slovenska in angle\xc5\xa1ka verzija). Urad Vlade RS za informiranje jo je prilo\xc5\xbeil januarski \xc5\xa1tevilki revije Sinfo in jo v 5000 izvodih distribuiral kot promocijsko gradivo po vsem svetu. Hkrati je bil nekoliko \xc5\xa1ir\xc5\xa1i izbor likovnih del u\xc4\x8dencev razstavljen v obliki panojev aprila 2011 na Krakovskem nasipu v Ljubljani, ilustracije pa bodo uporabljene tudi za opremo notne knji\xc5\xbeice z besedili. Notne zapise je pripravil aran\xc5\xbeer Patrik Greblo._NEWLINE_Me\xc5\xbekovo delo odlikujejo konceptualno zasnovani albumi (motivno, izvedbeno in vizualno) s skrbno izdelano in dovr\xc5\xa1eno likovno podobo izdelka, kar zaupa priznanim in preizku\xc5\xa1enim likovnim ustvarjalcem._NEWLINE_Aleksander Me\xc5\xbeek je s svojim dosedanjim obse\xc5\xbenim in kvalitetnim opusom pomembno obogatil ponudbo sodobne (slovenske) popularne glasbe in bistveno pripomogel k njenemu ve\xc4\x8djemu ugledu in vi\xc5\xa1jemu umetni\xc5\xa1kemu statusu.\n_START_SECTION_\nIzbrana diskografija\n_START_PARAGRAPH_\nAleksander Me\xc5\xbeek je v dobrih \xc5\xa1tiridesetih letih svojega ustvarjanja izdal ve\xc4\x8d kot 20 samostojnih avtorskih albumov in napisal ve\xc4\x8d sto besedil in melodij.\n_START_SECTION_\nVideogradivo/videospoti\n_START_PARAGRAPH_\nBogat nabor videospotov je dosegljiv na Me\xc5\xbekovi spletni strani in na portalu YouTube (gl. Zunanje povezave)._NEWLINE_Videospote so re\xc5\xbeirali: Miha Knific, Simon Oble\xc5\xa1\xc4\x8dak \xe2\x80\xa6\n_START_SECTION_\nNominacije\n_START_PARAGRAPH_\nTrikrat je bil nominiran za Je\xc5\xbekovo nagrado (2005, 2006, 2008).\n_START_SECTION_\nPriznanja\n_START_PARAGRAPH_\nS svojimi dobrodelnimi prispevki dokazuje, da je tudi \xc4\x8dlovek dobrega srca. Pogosto sodeluje na prireditvah, katerih izkupi\xc4\x8dek gre v dobrodelne namene. Njegova prizadevanja za pomo\xc4\x8d drugim so pritegnila pozornost revije Na\xc5\xa1a \xc5\xbeena, ki ga je leta 2002 izbrala za dobrotnika leta."